Marcus & Martinus storfavoritter i Melodifestivalen – Aftonbladets ekspert tviler på seier
Duoens bidrag får god mottagelse i svensk presse, og suser oppover bettinglistene. Men en av Sveriges fremste eksperter på konkurransen tror likevel ikke de vinner. Lørdag skal poptvillingene fra Trofors i ilden, i Sveriges svar på Melodi Grand Prix, i konkurransens femte og siste delfinale. Låtbidraget deres, «Unforgettable», ble avspilt for svensk presse tirsdag – og hylles for å være en god videreføring av «Air», duoens Melodifestivalen-låt i 2023, som kom på andreplass etter Loreens «Tattoo». På Eurovisionworlds odds-side, som samler bettingselskapenes tall, spås Marcus & Martinus i skrivende stund 45 prosent vinnersjanse, av hele Melodifestivalen. Sist lørdag hadde de 33 prosent. Duoen Medina spås nest best muligheter – med 11 prosent. Likevel tror ikke en av Sveriges fremste Melodifestivalen-eksperter, Aftonbladets Torbjörn «Tobbe» Ek, at det svenske folket vil stemme Marcus & Martinus frem til Eurovision Song Contest-finalen i Malmø i mai. I sin blogg hos nabolandets største avis påpeker han at Sverige aldri har sendt annet enn svensker til å representere seg – og at SVTs avstemningsmetode ikke er til fordel for artister med ivrig fanskare primært i en viss aldersgruppe. Overfor VG påpeker Ek at «Unforgettable» er en sterk låt, og at Marcus & Martinus har vært oddsfavoritter helt siden det ble klart at de skulle være med også i år. – Men jeg tror ikke at det svenske folket kommer til å stemme to norske tvillinger til seier i Melodifestivalen. Vinner de, vil det i så fall bli takket være den internasjonale juryen, sier Ek. – For det er noe innebygd i den svenske ryggmargen som sier at når man skal stemme i Melodifestivalen-finalen, skal det puste, se ut som, og føles svensk, trygt og hjemmelaget. Og da mener jeg ikke blond og blåøyd. Ek tror også at svenske stemmegivere vil ha en ekstra sperre mot å la nordmenn representere Sverige når landet arrangerer den europeiske finalen på hjemmebane. Han mener videre at Sverige av samme årsak ikke har sendt noe «gæernt» shownummer med stor publikumsappell til ESC-finalen i nyere tid. – Det er en følelse av at vi i fellesskap må kunne være stolte over og stå for at det vi sender  er noe gjennomsvensk som samtidig viser at vi tar konkurransen på alvor.
Poptvillingene Marcus & Martinus deltar i Sveriges Melodifestivalen med låten «Unforgettable». Låten får god mottagelse i svensk presse og spås økende vinnersjanser hos bettingselskapene. Aftonbladets ekspert tror likevel ikke de vil vinne finalen, om de tar seg videre fra delfinale, Dette på grunn av Sveriges tendens til å velge «svensk, trygt og hjemmelaget».